**Rokovania miestnej rady – informácia a závery**

31. zasadnutie miestnej rady (MieR) dňa 21. 07. 2017

Zasadnutie MieR sa uskutočnilo k prerokovaniu uznesení z pokračovania XXV. rokovania Miestneho zastupiteľstva MČ Košice-Sídlisko KVP zo dňa 06.07.2017, pred pozastavením ich výkonu. Pozastavené uznesenia MieZ č. 303/c, č. 311/c, č. 311/d, č. 311/e, č. 311/f.

Starosta mestskej časti otvoril rokovanie a privítal prítomného poslanca Boritáša. Poslanec Boritáš žiadal uviesť do zápisu, keďže MieR nie je uznášaniaschopná, odchádza z rokovania. Predsedajúci požiadal právne oddelenie o vyjadrenie ku konštatovaniu poslanca Boritáša. Za právne oddelenie prítomná PhDr. Anna Heribanová uviedla, že pri pozastavení výkonu uznesenia v súlade so zákonom o obecnom zriadení, starosta prerokuje uznesenia v MieR, ale uznesením rady nie je viazaný. Napriek uvedenému, poslanec Boritáš opustil rokovaciu miestnosť.

32. zasadnutie miestnej rady (MieR) dňa 25. 08. 2017

Zasadnutie MieR sa uskutočnilo k prerokovaniu uznesení z XXVI. rokovania Miestneho zastupiteľstva MČ Košice-Sídlisko KVP zo dňa 16.08.2017, pred pozastavením ich výkonu. Pozastavené uznesenia MieZ č. 314, č. 316/b, č. 318.

Starosta mestskej časti otvoril rokovanie a privítal prítomných členov MieR – poslancov Boritáša, Adamčíkovú a Tótha. Konštatoval, že rada je uznášaniaschopná a určil overovateľa zápisnice – poslanca Tótha. V diskusii k  jednotlivým bodom programu – prerokovaniu pozastavených uznesení, poslanec Boritáš predložil návrhy na uznesenie, ktorými žiadal starostu mestskej časti, aby na najbližšie rokovanie MieZ zaradil do programu rokovania potvrdenie pozastavených uznesení a odporúčal MieZ potvrdiť pozastavené uznesenia. Predsedajúci k pozastavenému uzneseniu č. 314 vysvetlil členom MieR, že program rokovania navrhovaný skupinou poslancov na MieZ v mimoriadnom termíne, ktorý bol doručený dňa 01.08.2017, neobsahoval bod programu „Stanovisko prokuratúry zo dňa 28.07.2017“, preto ani nemohol byť zaradený do programu. V dôvodovej správe je uvedené, že tento bod programu bude zaradený na najbližšie zasadnutie MieZ v riadnom termíne. K dôvodovej správe pozastaveného uznesenia č. 318, poslanec Tóth uviedol, že aj predtým bolo riešené zastupovanie redaktora-editora, aby vyšla Kvapka. Starosta k tomuto vysvetlil, že za obsah občasníka zodpovedá redaktor-editor a  v zmysle platných a účinných zásad informovanosti, redaktorom-editorom nemôže byť volený funkcionár mestskej časti ani zamestnanec mestskej časti.

33. zasadnutie miestnej rady (MieR) dňa 05. 09. 2017

Zasadnutie MieR sa uskutočnilo v súlade s časovým plánom rokovaní MieR.

Starosta otvoril rokovanie rady, privítal prítomných a konštatoval, že miestna rada je uznášaniaschopná. Miestnej rade ako poradnému orgánu boli predložené materiály, ktoré budú predmetom rokovania MieZ dňa 12.09.2017. Dôležitým prejednávaným bodom bolo rozhodnutie o spôsobe nakladania s majetkom mestskej časti a to mobilná ľadová plocha a športovo-relaxačný areál v Drocárovom parku, ale aj informácia o rekonštrukcii Senior domu. K pripravovanému ďalšiemu postupu pri rekonštrukcii Senior domu boli poslanci pozvaní na pracovné stretnutie – dňa 08.09.2017 o 14.00 hodine. Uvedené body programu členovia MieR posunuli na prerokovanie do zastupiteľstva.

Rokovanie MieR pokračovalo v schválenom programe – členovia rady prerokovali investičné zámery Polyfunkčného objektu na Wuppertalskej ulici, Obytného súboru „Zelené Grunty“ a Športovej a občianskej vybavenosti pri kolibe „Zlatá podkova“.

Predmetom rokovania boli aj materiály ekonomického charakteru – monitorovacia správa, tvorba a použitie rezervného fondu, údaje o plnení rozpočtu, stav nedoplatkov na nájomnom a návrh na V. zmenu rozpočtu mestskej časti.

Po vyčerpaní programu predsedajúci ukončil rokovanie miestnej rady.

Košice, 06.09.2017

Spracovala :

JUDr. Magdaléna Balážová

právne oddelenie