**Dôvodová správa**

Miestne zastupiteľstvo Mestskej časti Košice – Sídlisko KVP **Uznesením č. 213** zo dňa 30. apríla 2013 schválilo nájom majetku mestskej časti v Drocárovom parku pre Ing. Vancáka, a to z dôvodu hodného osobitného zreteľa. Osobitný zreteľ spočíval okrem iného v tom, že pavilón SO 01P bude skolaudovaný v lehote najneskôr do 2 rokov od účinnosti nájomnej zmluvy, teda do 10. 7. 2015.

Toto uznesenie bolo následne zmenené uznesením MieZ MČ Košice – Sídlisko KVP č. 56 zo dňa 2.6.2015, pričom zmena uznesenia spočívala okrem iného v predĺžení lehoty na dokončenie pavilónov SO 01P, SO 01L a SO 02P do 31.7.2017 a pavilónu SO 02L do 30.11.2017 .

Na základe uvedených uznesení MieZ bola uzavretá aktuálne platná a účinná nájomná zmluva č. 64/2013/SM v znení dodatku č. 1.

Vzhľadom na znenie aktuálnej nájomnej zmluvy a reálneho stavu prenajatej nehnuteľnosti je nepochybné, že nájomca nedodržal lehoty stanovené v zmluve a taktiež nedodržal niektoré ustanovenia nájomnej zmluvy (napr. povinnosť viesť stavebný denník).

Z tohto dôvodu Mestská časť Košice – Sídlisko KVP dňa 23.8.2017 vyzvala nájomcu na splnenie povinností vyplývajúcich z nájomnej zmluvy s určeným termínom plnenia 31.8.2017. Nájomca sa vyjadril, že vzhľadom na jeho neprítomnosť je možné vykonať plnenie až v nasledujúcom kalendárnom týždni (t.j. od 4.9.2017).

Dňa 6.9.2017 prebehne pracovné stretnutie za účasti právneho zástupcu nájomcu, právneho poradcu MČ JUDr. Tormu (ktorý spracovával text nájomnej zmluvy a dodatku k nej) za účelom vyjasnenia si ustanovení zmluvy s ohľadom na práva a povinnosti MČ ako prenajímateľa a Ing. Vancáka ako nájomcu. Závery z predmetného stretnutia budú do informatívnej správy doplnené a predložené na zasadnutie miestneho zastupiteľstva.

Košice 30.8.2017

Vypracovala: JUDr. Lenka Čechová Pisarčíková